സദാചാര ഗുണ്ടായിസം: അദ്ധ്യാപകന് ജീവനൊടുക്കി, സ്ത്രീയുമായി ചാറ്റ് ചെയ്തെന്നാരോപിച്ച് വീട്ടില് കയറി മര്ദ്ദിച്ചു മലപ്പുറം: വിദ്യാര്ത്ഥിയുടെ അമ്മയുമായി ചാറ്റ് ചെയ്തെന്നാരോപിച്ച് വീട് കയറിയുള്ള സദാചാര ആക്രമണത്തിന് ഇരയായ അദ്ധ്യാപകന് തൂങ്ങിമരിച്ചു. വേങ്ങര വലിയോറ ആശാരിപ്പടിയിലെ സുരേഷ് ചാലിയത്തിനെ 50 ആണ് ശനിയാഴ്ച രാവിലെ ആറു മണിയോടെ വീട്ടിലെ കിടപ്പുമുറിയില് മരിച്ച നിലയില് കണ്ടെത്തിയത്. കുറുക ജി.യു.പി സ്കൂളിലെ അദ്ധ്യാപകനും ചിത്രകാരനും സിനിമ ആര്ട്ട് ഡയറക്ടറുമാണ് സുരേഷ്. വെള്ളിയാഴ്ച വൈകിട്ട് നാലോടെ സ്ത്രീയുടെ ബന്ധുക്കളും നാട്ടുകാരുമടക്കം ഇരുപതോളം വരുന്ന സംഘം സുരേഷിനെ വീട്ടില് കയറി ഭാര്യയുടെയും മക്കളുടെയും ബന്ധുക്കളുടെയും മുന്നില്വച്ച് ആക്രമിക്കുകയും അസഭ്യവര്ഷം നടത്തുകയും ചെയ്തു. ഇതിന്റെ മനോവിഷമത്തിലാണ് സുരേഷ് ജീവനൊടുക്കിയതെന്ന് ബന്ധുക്കള് പറഞ്ഞു. സുഹൃത്ത് കൂടിയായ സ്ത്രീയുമായി വാട്സ്ആപ്പില് വഴിവിട്ട ചാറ്റിംഗ് നടത്തിയെന്നാരോപിച്ച് രണ്ട് വാഹനങ്ങളിലായെത്തിയ സംഘം സുരേഷിനെ മര്ദ്ദിക്കുകയും ബലമായി പി.ടി.എ പ്രസിഡന്റിന്റെ വീട്ടിലേക്ക് കൂട്ടിക്കൊണ്ടുപോവുകയും ചെയ്തു. അവിടെ മദ്ധ്യസ്ഥ ചര്ച്ചയ്ക്കിടയിലും മര്ദ്ദനമേറ്റു. സുരേഷിന്റെ വീട്ടില് നിന്ന് ഒന്നരകിലോമീറ്റര് അകലെയുള്ള മഞ്ഞാമാട് സ്വദേശികളാണ് ആക്രമിച്ചത്. വീട്ടുകാരുടെ മുന്നില് നാണം കെടുത്തിയതിന്റെ മനോവിഷമത്തിലായിരുന്നു സുരേഷെന്നും ആരോപണങ്ങള് വിശ്വസനീയമല്ലെന്നും സുരേഷിന്റെ സുഹൃത്തുക്കള് പറഞ്ഞു. ആക്രമണത്തില് തലയ്ക്കും വലത് കൈയ്ക്കും പരിക്കേറ്റിരുന്നു. സിനിമസാംസ്കാരിക മേഖലകളില് സജീവമായ സുരേഷ് എസ്.സി.ആര്.ടി പാഠപുസ്തകങ്ങളില് ചിത്രങ്ങള് വരച്ചിട്ടുണ്ട്. നിരവധി വേദികളില് ചിത്രപ്രദര്ശനം നടത്തി. ഉടലാഴം എന്ന സിനിമയ്ക്കും സൂര്യഗന്ധിപ്പാടം എന്ന ഡോക്യുമെന്ററിക്കും കലാസംവിധാനം നിര്വ്വഹിച്ചു. മലപ്പുറത്തെ സാംസ്കാരിക കൂട്ടായ്മ രശ്മിയുടെ സജീവപ്രവര്ത്തകനാണ്. മൃതദേഹം തിരൂരങ്ങാടി താലൂക്ക് ആശുപത്രിയില് കൊവിഡ് പരിശോധനയ്ക്കു ശേഷം പോസ്റ്റ്മോര്ട്ടത്തിനായി കോഴിക്കോട് മെഡിക്കല് കോളേജിലേക്ക് മാറ്റി. പരേതനായ നാരായണന്റെ മകനാണ്. അമ്മ: നളിനി. ഭാര്യ: പ്രജിത. മക്കള്: ദേവസൂര്യ, ധ്യാന്ചന്ദ്. സഹോദരങ്ങള്: പ്രകാശന്, ഷാജി. സംഭവത്തില് അസ്വാഭാവിക മരണത്തിന് കേസെടുത്ത വേങ്ങര പൊലീസ് അന്വേഷണം ആരംഭിച്ചു.